Ramaphosa laat Jiba, Mrwebi ondersoek | Maroela Media
Pres. Cyril Ramaphosa het adv. Nomgcobo Jiba, die nasionale adjunkdirekteur van openbare vervolging, en adv. Lawrence Mrwebi, die spesiale direkteur van openbare vervolging, geskors hangende 'n ondersoek.
Ramaphosa het gesê hul skorsing met volle betaling hangende die uitkoms van 'n ondersoek na hul geskiktheid vir hul poste tree vandag in werking.
Ramaphosa het ook bekend gemaak dat die ondersoek gelei sal word deur regter Yvonne Mokgoro wat bygestaan sal word deur Kgomotso Moroka SC en Thenjiwe Vilikazi.
Nazreen Bawa SC sal aan die stuur wees van die span wat die getuienis sal lei. Die span sal die opdrag vir die ondersoek opstel.
Die besluit volg nadat Ramaphosa vir Jiba en Mrwebi tot 10 Augustus gegee het om redes te verskaf waarom hulle nie geskors moet word nie hangende die ondersoeke teen hulle.
Ramaphosa het Jiba en Mrwebi skriftelik in kennis gestel van die besluit om hulle te skors en die ondersoek van stapel te stuur.
"Ek het die ernstige aard van die bewerings in ag geneem dat jy nie geskik is vir só 'n hoë pos nie, aangesien die werk van ons strafregstelsel die kern is van die noodsaaklike en dringende kwessie van alle vervolgings, veral vervolging van korrupsiesake en die beskerming van die staatskas," lui die kennisgewings.
"Jy beklee 'n senior posisie met invloed oor 'n groot gedeelte van die NVG [Nasionale Vervolgingsgesag]. Dit is in belang van die NVG se beeld in geheel en die integriteit van die ondersoek, wat moet lei tot die duidelikste en oortuigendste gevolgtrekkings oor die integriteit en die gesonde leierskap van die NVG, dat ek hierdie bewerings moet oorweeg."
Volgens Ramaphosa sal die ondersoek nie in die vorm van 'n geregtelike ondersoek of 'n kommissie van ondersoek wees nie, maar 'n interne proses wat ten doel het om die president te adviseer oor die twee senior beamptes se geskiktheid om hul posisies in die NVG te beklee.
Jiba en Mrwebi is albei op 15 September 2016 op spesiale verlof geplaas en van die rol van advokate geskrap weens verskeie omstrede besluite. Hulle het daarteen geappelleer en die appèlhof het in Julie vanjaar die skrapping tersyde gestel.
Wonder hoeveel jaar betaalde verlof hulle nou kry? Dis eenvoudig, nou sit hulle by hul vakansie huise, ry hulle duur staats motors met gratis brandstof en doen presies dit wat hulle op kantoor gedoen het ! Absurd
Siesa julle. Was julle stout gewees… of was julle? Ma moebie whorry nie julle kry nog julle sakgeld al. is julle gehok. ANC LEGACY
Mooi so. Hoop hulle vlerkies word geknip en hul word gaste van die staat.
Mnr R daar is nog baie onbevoegdes in al die afdelings. Bring jou snoeisker sodat ons jou weer kan vetrou.
Cirel jy begin die regte skuiwe maak.maar ek wil sien hou hulle die oranje sweetpak dra in die hitte van die tronk. Hou egter nie die asempie op nie. Onthou dis verkiesingtyd ne!!